A Bizottság közleménye az Európai Parlamentnek, az Európai Tanácsnak és a Tanácsnak:

Szilárd uniós kereskedelmi politika a munkahelyteremtés és a növekedés érdekében

A modern globális gazdaságban a kereskedelem nélkülözhetetlen a növekedéshez, a foglalkoztatáshoz és a versenyképességhez, és az EU elkötelezett egy nyitott, szabályokon alapuló kereskedelmi rendszer mellett. Az export napjainkban az európai feldolgozóipari munkahelyek közel egyhetedéért felelős (azaz több mint 30 millió munkahelyéért – kétharmadnyival többért, mint 15 évvel ezelőtt), míg a behozatal a termelékenységnövekedés fő forrása, amely egyben biztosítja a fogyasztók számára nagyobb választékot és az olcsóbb termékeket. Az EU-ban a termelés nemcsak az energia- és alapanyagimporttól függ, hanem a részegységek, alkotóelemek és termelő eszközök, így a gépek importjától is. Együttvéve e termékek az uniós import 80 %-át teszik ki.

Nem vagyunk azonban naivak. A szabadkereskedelemnek méltányosnak is kell lennie, és a tisztességtelen kereskedelmi gyakorlatok – például a dömping és a külföldi gyártóktól és kormányoktól származó támogatás jelentős kárt okoz az uniós iparnak és munkavállalóknak, aláásva a szabadkereskedelem támogatottságát, amelyet már most is több irányból támadnak. A Bizottság számára e téren annak biztosítása fontos, hogy a globalizáció igazságos legyen, és mindenki javát szolgálja.

A harmadik országok által folytatott tisztességtelen kereskedelmi gyakorlatok egyre égetőbb kihívássá válnak. A kormányzati beavatkozás, az ártorzító hatalmas támogatások és politikák túlzott kapacitások kialakulásához, és végső soron az uniós piacra irányuló dömpingelt exporthoz vezettek. Ebben az évben a jelentős kapacitásfelesleg kárt okozott az uniós acélipari ágazatnak. A becslések szerint egyedül Kínában mintegy 350 millió tonna, vagyis az Unió éves termelésének közel kétszeresét kitevő acélipari kapacitásfelesleg áll rendelkezésre. Az Európai Unióba irányuló kínai acélimport az elmúlt három évben jelentős növekedést mutatott. Egyes acéltermékek piaci árai legfeljebb 40%-kal csökkentek a beáramlás miatt, különösen károsítva ezzel az acélipari ágazatot, ahol a pénzügyi válság kezdete óta 40,000 munkahely szűnt meg. A kapacitásfeleslegek nagyon gyorsan fejlődnek más ágazatokban is, például az alumíniumiparban. Kína az öt évvel ezelőtti helyzethez képest majdnem 10 millió tonna alumíniumipari kapacitásfelesleggel rendelkezik, amely a támogatott energia miatt növekszik (amely az alumínium előállítási költségének legfeljebb 40%-át teszi ki).

Emellett a Kereskedelmi Világszervezet más fontos tagjai által kivetett magasabb vámok a dömpingelt termékek az EU piacára irányuló kereskedelmi eltérítéséhez vezethetnek, ami tovább súlyosbítaná a problémát.

Az uniós piacokat elárasztó kapacitásfeleslegek miatt az Európai Bizottság minden eddiginél több dömpingellenes és szubvencióellenes intézkedést hozott. Európában mintegy 315,000 munkahelyet sikerült megvédeni, elsősorban a vas- és acéliparban, a vegyiparban és a hozzá kapcsolódó iparágakban, továbbá a kerámia és a gépipari szektorban. Az EU csak az acélipari ágazatban már 39 dömping- és támogatásellenes intézkedés hozott az acélipar tisztességtelen kereskedelemmel szembeni védelme érdekében. Ezek közül 17 Kínát érinti. A meglévő uniós jogszabályok szabta kereteken belül a Bizottság teljes mértékben alkalmazta a jelenlegi piacvédelmi eszközöket, ideértve a behozatal nyilvántartásba vételét, a nagyobb átláthatóságot, az intézkedések gyorsabb bevezetését, valamint – kivételesen – eljárások indítását kárveszély miatt.

Azonban már mindent megtettünk, ami a jelenleg hatályos uniós piacvédelmi jogszabályok keretében lehetséges a külső kapacitásfeleslegek és a dömping kordában tartása érdekében. Annak érdekében, hogy meg lehessen őrizni az európai munkahelyeket és biztosítani lehessen a tisztességes versenyt a nyitott piacokon, alapvető fontosságú, hogy az EU piacvédelmi eszközei hatékonyak legyenek az ilyen globális kihívásokkal szemben. Ezért kell az Európai Bizottság 2013. évi, a piacvédelmi eszközök korszerűsítésére irányuló javaslatát sürgősen elfogadni.

Változik továbbá a nemzetközi jogi keret, mivel hamarosan hatályukat vesztik a dömping számítására vonatkozó egyes rendelkezések a Kínai Népköztársaság, Vietnam és Tádzsikisztán a Kereskedelmi Világszervezethez történő csatlakozási jegyzőkönyveiben. A Bizottság a hatályos uniós piacvédelmi jogszabályok további módosításait tervezi, többek között egy, a dömping kiszámítására szolgáló új módszer bevezetését, amely lehetővé teszi az újonnan felfedezett támogatásokkal szembeni fellépést és a zökkenőmentes átmenetet az új helyzethez.

A Bizottság úgy véli, hogy rendkívül fontos az uniós piacvédelmi eszközöket frissítése, megerősítése és jogilag szilárdabbá tétele.